Kangrunaan pay a panggep ti panagatendar dagiti nasao nga Opisiales ti pannakaiturn-over dagiti Sports Uniforms kadagiti Atleta.
Iti ababa a programa a naaramid, nag-welcome talk ni Mrs. Melvie S. Sajonia, Principal II ti nasao a pagadalan ket kimmablaaw ken nagyaman iti pannakairaman ti pagadalanda a nagsangaili kadagiti Atleta ken Sports Officials a nagsanay iti tallo a lawas (21 Days) para iti pannakisalipda iti RIAA 2015 Competition idiay Manaoag, Pangasinan.
Simmaruno a nangited ti Mensahe ni Mayor Ediboy. Kimmablaaw ken nagyaman iti amin a timmabuno iti daytoy a taripnong. Dinakamat ti Ama ti Ili iti dakkel a panagyamanna ken dagiti umili ti Cabugao iti Gobierno Probinsial nga idauluan ni Governor Ryan Luis V. Singson iti pannakapaadda daytoy a pasilidad ti sports ken ditoy ti pakaaang-angayan dagiti kangrunaan a pasalip ti sports kas iti District Meet, Unit Meet, Provincial Meet ken pagsanayan manen dagiti Atleta a makisalip iti RIAA 2015 idiay Manaoag, Pangasinan.
Insupusop pay ti Alkalde Munisipal a pakaragsakanna ken dagiti kailianna iti panagsangailida kadagiti kakastoy a napapateg nga aktibidad ken nairanrana manen iti pannakagun-od ti ili a Cabugao a “Kasiglatan nga LGU” iti intero a Probinsia iti maikatlo a beses ket maipagpannakkel met a pangadawanda dagiti saguday a kupkupikopan ti ili.
Nangited met ti Mensahena ni Governor Ryan ket kimmablaaw ken nagyaman kadagiti umili ti Cabugao nga idauluan ni Mayor Ediboy. Kinablaawanna met dagiti Opisiales ti Ili, mangisursuro iti pagadalan ti Cabugao South CS, dagiti Atleta ken DepED ken Sports Officials. Impeksa ni Gov. Ryan ti panangbigbigna iti naaramid nga sports facility iti ili a maysa kadagiti napintas a gapuanan a mainayon a mangitandudo iti programa ti sports iti probinsia.
Nagyaman unay ti Gobernador iti agtultuloy a pannakibinnadang ti LGU Cabugao nga idauluan ni Mayor Ediboy kadagiti gannuat ti Gobernador ket kunana nga agbalin koma nga inspirasionda iti pannakaited ti napintas a pagyanan dagiti agsasalip nga ubbing iti pagadalan kasta met dagiti agsansanay para iti panagannayas dagiti programa ti Kapitolio iti agtultuloy a pannakamuli dagiti ubbing iti sports para iti intero a probinsia.
Indauluan pay ni Governor Ryan iti pannakaidir-i iti Sports Motto ti Probinsia ti Ilocos Sur a daytoy iti: “One Team, One Dream, Sure Ilocos Sur!” kabayatan iti pannakipulapolna kadagiti Atleta.
Naaramid ti Ceremonial Distribution of Uniforms kadagiti Atleta iti tunggal sports event babaen iti panangited da Governor Ryan, Mayor Ediboy, Division Sports Coordinator Meneleo Palma ken dagiti Officiating Officials kadagiti maseknan nga umawat iti uniporme.
Iti taraudi ti Turnover, impeksa da Division Assistant Division Superintendent Arsenio Aludino ken ni Mr. Meneleo Palma ti nalaus a panagyamanda itoy a gannuat a pannakatulong dagiti Atleta babaen iti Provincial Government.
Kalpasan ti Turnover, naaramid ti miting dagiti Sports Officials, Athletes, Coaches ken Trainers babaen iti panag-Preside ni Mr. Palma ket imbinsana dagiti pagannurotan ken linaon dagiti Memoranda ti DepED Regional Office para iti panagsagana ken ipapanda idiay Manaoag, Pangasinan a pakaangayan ti makalawas a RIAA 2015 Competition. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn